“ШАРҚ ЮЛДУЗИ” БОРМИ? » MUZAFFAR.UZ\nҚобил бовонинг қадами оғирлик қилди; ер кўтаролмади. Тўқсон ёшнинг товоғини елкалаган полвончол шу кунгача давраю қурни ҳеч кимга бермай келди. Ҳа, бово оёғида тик туриб бу омонат дунёни бизга қолдириб кетди. Кўрпа-тўшак қилиб ётмадиям, денг.\nУ тонг маҳали гурсо-гурс қадам ташлаб келди-да, Ғўччи чолнинг қиёматдан қолган ғийқиллоқ ёғоч эшигини тарсиллатиб урди. Ҳовлидан Потма момомиз югуриб чиқди. Ҳол-аҳвол сўрашган бўлди.\nМомо пойи-патаккина бўлиб Қобил бовони ичкарига чорлади.\n– Чолинг сўпи сув топмасдан чайласига кетгандир-а, Потмаой? – дейди бово эсонлик-омонликдан сўнг.\n– Биласиз-ку, ака... Мол-ҳол деб тиними йўқ.\n– Тиним билмагани яхши. Тиним билмасин сира, югуриб юрсин, илойим. Бу дунё оёғингдан олади, ўлим дегани аввал оёғингга ёпишиб кўради.\nОстонада аллатовур бўлиб турган бовонинг овози хаста ва синиқ чиқди. Момо сесканиб кетди. Зеҳн солди, кенг пешонасидан тер сизяпти, ранг-рўйи оқаринқираган.\n– Мазангиз йўқми, ака?\nБово Ғўччи чол ўтган-кетганни кузатиб, жиғига тегиш учун гап сермаб ўтирадиган шу майдагина ёғоч ўриндиққа қараб жилмайиб қўйди: “Шугинани ҳам каттароқ қилса, нима бўларкан, муштдеккина жуссасига мослаган-да, қирриқ-қурумсоқ...”. Бово кенг-мўл беқасам чопонини тортиб турган белбоғига қистириқ журнални олиб кампирга узатди.\n– Шоир неваранг ухлаяптими, Потмаой? Шуни шу тирмизагингга бериб қўй.\n– Ҳозир уйғотиб келаман, бовоси. Ҳозир.\n– Тўхта, Потмаой, тўхта. Ма, ол. “Шарқ юлдузи” журнали бу. Неваранг ҳар доим мендан журнал-газет олишини биласан. Олдинги китоб, журналларим ҳам унда қолаверсин. Кеча почтадагиларга айтдим, менинг номимга келадиган ҳамма газет-журналларни энди неварангга олиб келишади. Уқдингми, Потмаой? Яна бир гап, чолингга айт, шу болани ҳадеб қора ишнинг тагида қовуравермасин. Ўқийдиган бола у. Уйимдаги китобларимнинг ҳаммасини олиб келаверсин. Меникилар китобнинг қадрига етмайди, барибир.\nМомо остонада ҳангу-манг турди:\n– Ака, сизникига бориб ўқийверади, – деди зўрға қимтиниб. Бироқ юраги шув этиб кетди. Чолга яна разм солди. Елкасидан нафас оляпти гўё.\nЧол баъзўр жилмайди:\n– Энди боравер. Бор. Агар яхна чойинг бўлса, бир пиёлагина олиб чиқ.\nКампир ҳовлига югуриб кирди. Қобил бова Ғўччи чолга мос омонат ўриндиққа яримтан бўлиб ўтирди-да, елкасини деворга тираб бош ирғади; омонатини топширишга ризолик билдирди.\n...Эшик ортида момомнинг иззиллаб йиғлаётганини эшитиб, гангиб қолдим, ўрнимдан турдим-да, ташқарига отилиб чиқдим. Момом мени қўрқмасин, дедими, ярим очиқ ҳовли эшигидан йўлимни тўсди.\n– Нариги девордан ошиб ўт, тез чоп, бовонгни айтиб кел. Тез бор, кимни кўрсанг, айтавер, болам, полвон бовонгдан айрилдик.\nМомом энди бор овозда “акамлаб” йиғлар, мен ҳардамхаёл ҳолда Ғўччи бовомнинг чайласи томон ўқдай учиб борардим...\nСездингизми; ўша шамолдай учиб бораётган болакай менман. Ота-онам укаларимни олиб чўлга кўчиб кетишгач бовом билан момомнинг қаровида қишлоқда қолгандим. Қулоғи тош қотган бовомнинг пичагина хасислиги ҳам бор эди. Момом доимо: “Бовонгдан хафа бўлма, қийин-қистовли кунларда, ғирт етимликда катта бўлган”, дерди.\nМен нафасим бўғзимга тиқилиб, жон уҳмида чайлага етиб келганимда, бовом полиз ичида палак бостираётган эди. Совуқ хабарни эшитиб, мазмун-моҳиятини англаб-англамай ғўлдиради:\n– Ўлди? Ўлиб қолди? Нима учун ўлади..? – Бовом олдимга тушиб йўрғалади. Нималардир деб ғўнғилларди.\n– Бо-во-о, бов-о-о-о, – дейман бақириб, – Қобил бовонинг уйида китаплари кў-ўп. Менга журнал олиб келган экан. Энди китаплари нима бўлади?\nБовом менга ўқрайиб қарайди:\n– Шу маҳалдаям китапди (китобни демоқчи) гапирасан-а? Шунчалар ҳам аҳмоқ бўласанми-а? – ингранади бовом лаблари пирпираб. Кўзларидан ёш сизяпти.\n– Ахир, Қобил бово ўлди-ку. Китапларини ким олади? – дейман жиғибийроним чиқиб.\nБовом таққа тўхтайди. Ўпкаси тўлиб, ҳансирайди. Юзимга анграйиб қарайди:\n– Момонг, момонг тирикма? Момонг...\n– Момом уйда. Қобил бово ўлди, деяпман-кууу, – чинқираман.\nБовом йўл четида харсанг устига ўтириб қолади.\n– Шундай де. Сен бола охири мени ўлдириб қутуласан. (Бироз жимликдан сўнг) Мен ўлсам-чи, мен ўлсам, нима қилардинг-а, тирранча?!.\nҚобил бовонинг ўлимидан сўнг почтачи уйимизга журнални ҳар ойда олиб кела бошлади. Кейинги йил бовомнинг ажинаси отланса-да, момом бир қош-қовоқ уюб жеркиб берувди, бовом ризолик берди. Велосипед ҳам олдим, “Шарқ юлдузи”га обуна ҳам бўлдим. (Чол қурмағур шарт қўйган эди: ё велосипедни де, ё “Шарқ юлдузи”ни!)\n...Мана орадан қирқ йил ўтибди. Қобил бовонинг китоблари ҳамон қишлоқдаги уйимда сақланади. Ўшандан бери қирқ йилдирки, “Шарқ юлдузи”га обуна бўламан.\n...Мен бу воқеаларни нега эсладим? Умуман, бу ҳикоянинг ёзилишига нима сабаб бўлди? Шу ҳақда гаплашайлик энди.\nХуллас, қишлоққа келганимга бир ҳафта бўлди. Очиғи, бугун илк бор ўзимдан, болалагимдан олислашиб кетганимни, ҳатто мана шу қишлоқ ҳам ўз-ўзидан узоқлашиб кетгандай, қишлоқдан қишлоқ кетиб қолгандай туюлди. Катта шоиримиз айтган-ку: “Кетиб қопти Бойсундан Бойсун...” Гап уйимизга туташ далаю узумзорлар ўрнини томорқалар ишғол қилгани-ю, мен қўй боққан жарлик ва адирликларнинг текисланиб, кенг чорбоғдаги бесаноқ улкан тутларнинг кесилиб кетганида эмасдир, эҳтимол. (Болаликда ҳатто тутларнинг ҳам номи бўларди; Лайлак тут, Капа тут, Шаҳид бово тут, Эркак тут, Урғочи тут...) Майли, тараққиёт-да, тараққиёт... Нима ҳам дердик. Янги уйлар, қурилишлар, албатта, томорқалар ерни ишғол қилиши табиий ҳол, бугун. Бироқ ер устини қанчалар ишғол қилмасин, ер ости барибир одамзотни маҳв этишини тушуниб етишимиз эса мутлақо бошқа масала. Агар биз шу нарсани чуқур англасак, ер усти бирмунча сокин тортармиди, ер устидаги урушлар тўхтармиди, инсон боласининг ерга ўчлиги, очкўзлиги босилармиди, нафс ўпқони қопқаси ёпилармиди...\nБу менинг гапиммас; неча-неча жаҳонгиру соҳибқиронлардан қолган ҳақиқат, қолаверса, менга болалигимда Қобил бовом қолдирган, бугун ҳам юрагимга нур бериб, кўнглимни равшан этаётган китоблардан мерос ақида бу...\nНима дейсиз, энди... Баҳонада шу гапларни ҳам айтиб олдим-да. Хуллас, эрталаб қўл телефон жиринглади. Тошкентдан машҳур адиб дўстим қўнғироқ қилди. “Шарқ юлдузи” журналида чоп этилган иккала ҳикоям ҳам унга ёқибди. Таъсирлангани чин; ҳаяжону ҳавас ила тўлиб-тошиб гапирди.\nХурсанд бўлдим. Ҳимосидан Ҳимолай титраб, иддаосидан ит ўладиган, довруқли улкан адибнинг каминага қўнғироқ қилиши, албатта, кутилмаган ҳодиса. Тубканинг туби, тоғнинг тагидаги кичик бир қишлоқни (катта адиб тимсолида) Тошканду азим олқишлаб турса (чунки иккала ҳикоям ҳам болалигим, шу қишлоқ одамлари ҳақида эди). Очиғи, мен нимага эришган, нима ёзган бўлсам, болалигимдан олдим, беғуборликнинг оташ туйғуларидан куч ва тафт туйиб ёздим. Ўзим билган содда, самимий қишлоқ одамларининг дунёнинг мана мен деган китобларига юк бўладиган, жаҳон адабиётининг тит-питини чиқариб юборадиган буюк инсоний ақидалар сингдирилган жайдари фалсафасидан қур олиб ёздим. Мени болалик ёзувчи қилди, шу қишлоқ одамлари ёзувчи қилди, гўринг нурга тўлгур Қобил бовомнинг бебаҳо китоблари ёзувчи қилди. Мен бундан миннатдорман, болалигим, мен сендан миннатдорман!\nКайфиятим баланд эди. Қўлимни чўзсам, Вахшивор тоғларининг қорли чўққиларини силагудай эди. Укамнинг ўғли (бизда невара дейишади)ни мактаб кутубхонасига юбордим.\n– Бор, неварам, “Шарқ юлдузи”нинг еттинчи сонини опке.\nНевара бурнини тортиб, қўлтелефондан бош кўтармай сўрайди:\n– Нима у? Шарқ... Шарқ, дегани?\n– Журнал, “Шарқ юлдузи”. Еттинчи сон де. Кутубхоначига мени айт, қайтаради, де. Бор энди, зинғилла.\nНеварам ўрнидан оғриниб қўзғалади. Менга ғалати қараш қилиб жўнаб қолади. Келинимиз энамни чақириб қулоғига нимадир деб шипшийди. Мен даҳлиздан чиқиб боғ томонга ўтаётиб, энамнинг қарғаганини эшитаман.\n– Қирилиб кетгурнинг қилиғини кўр энди, элни кулдириб, эшакни ҳангратиб ука ўз акасига қўшиб отасини ҳам судга бергани нимаси? Оқибатнинг ори тўкилган, яхшилик етти букилган, айтгилиги йўқ замонлар бошланиб кетди. Сен хабарчи буни қаердан билдинг? Қулоғинг тарелка, кўзинг дурбин сенинг ҳам.\n– Эна-ей, мана қаранг. Манавини кўринг. Ҳамид калнинг боласи телепонда тарқатиб юборибди. Мана, Рўзи бовонинг суд залида ўтирганини ҳам кўрсатишибди.\n– Бечора бовога қийин бўпти. Бутун қишлоққа эрмак, эл-эломонга элак бўпти-да...\n– Қишлоқ дейсиз-а? Ҳамид калнинг ўша боласи буни энди бутун дунёга тарқатиб юборади. Блогер у. Блогер бўп қолган.\n– Билонғир дейсанми? Бундай билонғирнинг боридан йўғи яхши. Элни эл билмаса, юртни юрт билмаса, жаройнага жар солиб ўзининг кетини ўзи очса...\nМен энамнинг дарди-фиғони қаъридаги ҳақиқат, жайдари фалсафа замиридаги элчилик эъзозини англагандай бўламан. Кўнглимда бир совуқ эпкин қўзғалади: “Биз қаёққа қараб кетяпмиз?! Олдинлари бу қишлоқда суд, мелиса деган нарсалар, умуман, қўйди-чиқди, уруш-жанжални эшитмаганмиз. Суд деса, орган деса, бутун бошли қишлоқ бир қалқиб тушарди. Бир-бирини судга судраш ўлимдан қаттиқ туюларди, уят саналарди, номуссизлик деб қараларди”.\n– Кеча кўрдингиз-ку, анови Нусрат бовонинг келини Ойтувдининг кўрсатган от ўйинини. Бово бечора билан қайнонаси Моҳи момони уриб кўчага ҳайдабди. Буям тилпонга чиқиб кетди. Сиз ҳам Сулув момога ўхшаб тилпон олволинг, ҳамма нарсадан хабардор бўласиз.\nЭнамнинг қарғиши қайроқтошни қайрайди. Ва охирида шундай дейди: “Одамзотда бет қолмади, без тошди...”\nСупа четига бориб чўкаман. Шу тобда укамнинг ўғли, неварам Ғайратжон кўриниш беради. Менга уялинқираб қарайди, бироз норизо оҳангда тўнғиллайди:\n– Бундайчикин журналлар ҳали ҳам борми? Бизга келмай қўйганига анча бўлди, деди китопчи опа. Кейин сизга салом айтди.\nНеварам супада чалқанча ётиб қўлтелефонини ўйнай бошлади: “Уҳ... уҳ... эҳ-ҳ-ей, ҳаҳ... мана бўлмасам... мана... От... От... ўлдир...”.\n– Нима қиляпсан? – дейман ажабсиниб.\n– Ўйнаяпман. Очко йиғяпман.\n– Китоб-питоб ўқисанг бўлмайдими?\n– Ҳозир каникул-ку, мактаб очилсин, кўрамиз.\nМен жим қотаман. Ҳовлидан ташқари чиқаман. Ҳасан муаллим, Ҳасан синфдошимникига йўл оламан. У адабиётдан дарс беради.\n– Келинг ака, – дейди остонада қимтиниб Руқия келин. – Уйга киринг, чой ичинг. Ошнангиз маҳалла раиси билан Ғани тоғаникига кетди.\n– Тез қайтадими? – нимадандир умидвор бўламан. – Ғани тоғаникида бирор маърака борми?\n– Ҳозир кетди. Ўғли Ғани тоғани уйидан қувиб ҳайдабди. Шуни инсофга чақирайлик, деб... Келсалар, бирор нарса деб қўяйми?\n– Ўзим шунчаки... Сизларда “Шарқ юлдузи” журнали йўқми, мабодо? – дейман. Дилимдагининг тилимга кўчганидан ўзимни бироз ноқулай сезаман.\nРуқия келин қизаринқирайди. Ўзини гуноҳкордай ҳис қилади.\n– Йўғ-а, йўқ. Анча бўлди, газет, журнал келмай қўйган.\nМен ўзимни осмондан тушгандай ҳис қила бошладим. “Ё товба, чиндан ҳам бу жойдан шунчалик узилиб кетганмидим?”\nЎша куни бутун бошли қишлоқни кездим, ҳа, энига ҳам, бўйига ҳам ўсиб, кенгайиб кетган, одамлари кўпайган, данғиллама уйлар ҳам қад ростлаган қишлоқдаги ўқимишлиман, ана боринг, адабиётдан хабаримиз бор, деган хонадонларга худди биров бўйнимга ип боғлаб судрагандай, ички қайсарлигим ўт олиб бир-бир бориб чиқдим. Ҳа, менинг қайсарлигим ихтиёримдан ҳоли, қасдма-қасдига менга бегоналашган эшиклар томон бошлаган экан.\n– Тожиқул-ов, Тожиқу-уул, – овоз бераман синфдошим эшиги ортида. Ҳовлидан овоз келади:\n– Тожиқулма, Тожиқул ўлган – ҳовли адоғида йўнғичқа ўраётган отамнинг ошнаси Махсум бовомга кўзим тушади. – Тожиқул уйдан чиқмайди, ана клипатурани жеб жотибди. – Бовонининг жиғибийрони чиқади. Мени кўрмайди.\nШу маҳал кўчага бетма-бет қурилган уй деразаси очилиб Тожиқулнинг боши пайдо бўлади:\n– Э-ееей, жоним ошнам, буюгим, қандай шамол учирди? Кел, кел... ҳовлига кир.\n– Бошқа сафар, ошна, мен шунчаки уйинг олдидан ўтаётгандим. Уйдамикансан, дедим...\nОтамизнинг жўраси Махсум бовом юзини қуёшдан тўсиш учун қўлини пешонасига кафтсоя қилиб биз томонга қарайди-да, яна ишга киришади. Мени танимади, таниганда эди, ҳол-аҳвол сўрагани келарди, деб ўйлайман, ўзимча.\nТожиқул дарвозадан чиқиб келиб менга сирли қараш қилади:\n– Ошна, кир, қаққайиб турма, тинчликми?\n– Сен ҳам мактабда дарс берасан, бирорта журнал-пурналга обуна бўлганмисан?\nОшнам томдан тараша тушгандай қилиб берган саволимдан анграйиб қолади. Юзимга сирли тикилади:\n– Йўқ. Журнал-пурналларнинг қишлоқ тугул, туманга келмай қолганига анча бўлди. Сен билан бизнинг давримиз ўтди. Ошна, кир, уйга кир. Телевизорда Клеопатра ҳақида яхши кино бўляпти. Келининг ош дамлайди, юз-юз қиламиз. Сендай ёзувчи бизнинг пахримиз.\nМен хижолат тортаман, ошнам худди мени мазах қилаётгандай бўлади. Отамиз тенги қария, янаям айтсам, биримизнинг отамиз қаршимизда инқиллаб ўроқ сермаса-ю, биз элликка кирган гўрсўхталар ичкарида Клеопатрани кўриб, дунёнинг энг гўзал жувонини бово айтмоқчи “еб-ютсак”, бу қандай бедодлик? Хайр-маъзур ҳам ҳаминқадар бўлди – мен ортга қайтдим.\nЖавзо офтоби бошимдан ланғиллаган чўғ ағдаряпти. Кўзим тиниб, ҳолсизланаман, қаёққа кетаётганимни ўзим билмайман. Аъзойи-баданим жиққа тер бўлади. Оғир-оғир нафас оламан, энди мен ҳеч нарсани кўрмайман, йўл четидаги сояга ўтиб, ёнбошбел аҳволда зардоли танасига суянаман. Юрагим санчади. Уйқу элитади.\nҒўччи бовомнинг пахса девор билан ўралган эски ҳовлисида юрибман. Потма момом шалоғи чиққан тоғорада кир ювяпти. Омонатгина ўрнатилган эски, ғийқилдоқ дарвозани кимдир тақиллатади. Югуриб бориб очаман. Остонада Қобил бовом жилмайиб турибди. Беқасам тўнига боғланган белбоғига тиркалган журнални менга узатади.\n– Опкелдингизми, боважон? – дейман энтикиб.\n– Опкелдим. Сен ўқи, болам, ўқигин. Опкелдим.\nБово ортига қайтади. Мен унга эргашаман, бово йўлнинг қоқ ўртасида тўхтаб менга орқангга қайт ишорасини қилиб қўл силкийди. Атрофни туман қоплайди. Йиғидан юрагим зўриқади.\nАтроф туман. Оғриқдан юрагим зўриқади. Кимдир мени силкилагандай бўлади.\n– Бово, бовожон, туринг. Сизга нима бўлди, бово?\nБазўр кўз очаман. Лабларим қуруқшаб қолибди. Қаршимда укамнинг ўғли – неварам титраб-қақшаб турибди, ранг-рўйи оппоқ, қўрқиб кетган чоғи, дағ-дағ қалтирайди.\n– Келдингми?... Ҳозир, бироз менга тегма, ҳозир ўтиб кетади...\n– Бово, мана, отам топиб келди. Туман марказида биттагина бор экан, қишлоқни қидириб юрмасин, деди отам. – Укамнинг ўғли, менинг неварагинам “Шарқ юлдузи”ни узатади. У шу топда қаҳрамонлик кўрсатган баҳодир янглиғ менга мағрур қараб туради. Жилмаяман.\n– Ана энди ўтиб кетди. Қани туришимга ёрдамлаш. Қўлингни чўз.\nБиз йўлга тушамиз. Қишлоқ четидаги овлоқ кўча, болалигимда ажинакўча деб атаганимиз бу жойга қандай келиб қолганимга ҳайрон бўламан. Ёнимдаги тирмизаккина эса зўр ишни қойиллатган каби ирғишлаб қўяди-да, йиртиқ тиззаиштони чўнтагидан алламбало қўлтелефон олиб экранга термулади. Нималарнидир томоша қилиб, “уҳ-уҳ-уҳ-ҳей”, деб қўяди...\nЧоп этилган: 8-01-2021, 06:40\nКўрилган: 1 892\nЧоп этилган: 29-04-2020, 03:27\nБуюк боболарнинг гўзал ёлғонлари\nЧоп этилган: 21-02-2020, 12:36\nТОМИРДАГИ ҚОН ҚАЙҒУСИ\nЧоп этилган: 4-12-2020, 18:26


Хамма янгиликлар / 16.03.2020\n15:04 10 Июл 2020\nҲимоя ниқобларининг қандай турлари бор, улардан қайси бири коронавирусдан ҳимоя қилишга қодир ва ниқоблардан қачон ва қаерда фойдаланиш керак – ушбу ва бошқа саволларга жавоблар.\nТошкент митрополити диндорларга мурожаат қилди\nМитрополит коронавирус эпидемияси қурбони бўлганларнинг барчасига ҳамдардлик билдирди ҳамда президент ва ҳукуматнинг инфекция тарқалишининг олдини олиш бўйича тавсияларига амал қилишга чақирди.\nСобиқ Совет Иттифоқи мамлакатлари иқтисодиёти учун нефт нархларининг ҳозирги пасайиши яхшиликдан дарак бермайди. Гарчи нефт компаниялари учун бензин ва дизел нархининг ошишини асослаш тобора қийин кечаётган бўлса ҳам\nЕвропа Иттифоқи чет элликлар учун киришни тақиқлади\nЕвропа Иттифоқи давлатларига унчалик аҳамиятга эга бўлмаган барча сафарлар вақтинчалик чекланади. Бу ҳақда Европарламент президенти баёнот берди\nХитойдан тарқалган коронавирус эпидемияси бугун ҳатто интернет оламигача кириб борди. Коронавирус ижтимоий тармоқларда кун мавзусига айланган ва жуда қизғин мунозараларга сабаб бўлмоқда\nАйни пайтда коронавирус инфекцияси қайд этилганлар 8 нафарга етди. Беморлар билан мулоқотда бўлганларнинг рўйхати олиниб, уларнинг саломатлиги устидан ҳам тиббий назорат ўрнатилди.\nЖанубий Кореяда коронавирусга чалинган ўзбекистонлик ҳақида маълумот берилди\nЖанубий Кореяда коронавирус билан касалланган ўзбекистонликка шу ҳафта охирида жавоб берилиши мумкин\nРоссияда коронавирусни юқтирганлар сони 93 нафарга етди\nТаъкидланишича, Россияда қайд этилган ҳолатлардан 86 таси олиб кирилган, қолганлари мулоқот орқали юқтирилган ҳолатлар.\nКоронавирус инфекциясидан тузалган бемор, одатда, иккинчи марта бу касалликка қайта чалинмайди - Александр Лукашев.\nТошкент шаҳар ИИББга янги раҳбар тайинланди\nТайинловга қадар Ташпулатов, Ўзбекистон Республикаси Ички ишлар вазирининг биринчи ўринбосари лавозимида фаолият юритган\nАЭХА атомчилари коронавирусни диагностика қилишда ядровий технологиялардан фойдаланишни таклиф қилишди.\nЧегараларни ёпиш Ўзбекистонга COVID-19га қарши курашишда ёрдам берадими – иммунолог фикри\nЎзбекистон чегараларни ёпиш ва бошқа давлатлар билан транспорт қатновларини тўхтатиб қўйишга қарор қилди. Тиббиёт фанлари доктори, иммунолог, ўта хавфли инфекциялар бўйича мутахассис Владислав Жемчуговнинг ишончи комилки, бундай чоралар ўз самарасини беради.\nЎзбекистон мусулмонлари идораси Уламолар Кенгаши коронавирус тарқалишининг олдини олиш юзасидан республика мусулмонларга мурожаат билан чиқди.\nБозорларда нималар содир бўлаётганини тушуниш учун аввал воқеалар хронологиясини тиклаш ва ҳеч қачон, ҳеч қандай шароитда ҳам ҳеч қандай яхшиликка олиб келмайдиган ваҳимани шубҳа остига қўйиш керак.\nБугун “Рига-Тошкент” йўналишидаги самолёт Наманганда қўнади\nБугун “Рига – Тошкент” йўналиши бўйича бўлган HY104 қатнови Наманган шаҳрига келади. йўловчилар Наманган шаҳрида карантинга юборилади.\nМузлатгичда маҳсулотларни қандай сақлаш керак? – германиялик эксперт тавсияси\nГерманиялик мутахассислар музлатгичдан қандай тўғри фойдаланиш, маҳсулотларни қандай сақлаш кераклигини айтишди.\nЎзбекистоннинг дипломатик ваколатхоналари хорижда қолиб кетган ватандошларга чартер авиарейслар билан ватанга қайтишларида кўмаклашади.\nРежага кўра, чегарани бузиб ўтган ноқонуний қуролланган тузилмалар ҳужумини қайтариш мақсадида аввал ўзбекистонлик ҳарбийлар томонидан ҳаво разведкаси ўтказилган, шундан сўнг аниқланган шартли душманнинг ҳаракатланаётган нуқтасига қарата авиация зарбалари берилган\nОвоз беришди: 77


«Рома» жамоаси бош мураббийи Лучано Спаллетти ЕЧЛнинг нимчорак финалида «Реал»га қарши кечган учрашувдан (0:2) кейин журналистларнинг саволларига жавоб қайтарди.\n«Ҳақиқат шундаки, биз биринчи учрашувда ҳам, иккинчисида ҳам рақибга 0:2 ҳисобларида мағлуб бўлдик. Мадридликлар ҳақли равишда кейинги босқичга чиқишди.\nВазиятни ўзгартиришнинг йўлини топа олмадим. Биринчи ўйинда мағлуб бўлганимиздан кейин жавоб ўйинида муносиб қаршилик кўрсатишимизга ишонч билдира олардим холос.\nҲа, биз ёмон ўйнамадик, ҳатто мақтагулик вазиятлар бўлди. Аммо футболчилар психологик жиҳатдан бу ўйинда ғалаба қозонишга тайёр эмасдилар. Бу бизнинг заиф томонимиз.\nМен бу қарама-қаршиликдан кейин хотиржам бўла олмайман. 0:2 ҳисобидаги мағлубиятдан кейин қандай қилиб ҳам хотиржам бўлиш, хурсандчилик қилиш мумкин? Шундай бўлса, бу «Рома»нинг қадри шу даражада пасайганини кўрсатади.\nҲақиқатга тик қараш керак ва оқловчи сабаблар изламаслик керак. Ишлашда давом этамиз, йўлимиз узун ва оғир. Бу ёқимсиз натижа бўлди, бундан кейин янада яхшироқ ўйнашимиз керак.\nЗамонавий футболда психология кўп нарсани ҳал қилади. Бундай натижадан кейин қўлни кўтарган ҳолда таслим бўлиш ярамайди. Мен бугун«Рома» 7та гол ўтказиб юборганида ҳам ҳайрон бўлмасдим. Бундан аввал ҳам мен билан ҳам, бошқа мураббийлар билан ҳам шунга ўхшаш ҳолатлар бўлганди.\nМен кўриб турибманки, футболчиларда кучли ирода етишмайди. Ахир футболчиларнинг бошидаги хаёл майдондаги кўп нарсага таъсир кўрсатади.\n0:2 ҳисобидаги мағлубиятдан кейин сен кийим алмаштириш хонасига келишинг керак ва ўтган икки ўйинда фойдаланилмаган голли вазиятлар хусусида қаҳр билан эслатишинг керак», – дейди Спаллетти.


Эртага – 9 ноябрь куни мамлакатимизда кутилаётган об-ҳаво маълумотиHaqida.net\nHome Mahalliy Эртага – 9 ноябрь куни мамлакатимизда кутилаётган об-ҳаво маълумоти\nЭртага – 9 ноябрь куни мамлакатимизда кутилаётган об-ҳаво маълумоти\nРеспублика Гидрометеорология марказининг хабар беришича, 9 ноябрь куни Тошкентда ҳаво ўзгариб туради, куннинг иккинчи ярмида ёмғир ёғиши мумкин. Шарқдан эсаётган шамол ўз йўналишини ўзгартириб, ғарбдан секундига 7-12 метр тезликда эсади. Кечаси 7-9, кундузи 16-18 даража илиқ бўлади.\nҚорақалпоғистон Республикаси ва Хоразм вилоятида ҳаво ўзгариб туради, ёғингарчилик бўлмайди. Ғарбдан секундига 7-12 метр тезликда эсаётган шамол, баъзи жойларда секундига 15-20 метргача кучайиши мумкин. Кечаси 3-8, кундузи 12-17 даража илиқ бўлади.\nБухоро ва Навоий вилоятларида ҳаво ўзгариб туради, ёғингарчилик бўлмайди. Ғарбдан секундига 7-12 метр тезликда шамол эсади. Кечаси 5-10, кундузи 15-20 даража илиқ бўлади.\nТошкент, Самарқанд, Жиззах ва Сирдарё вилоятларида ҳаво ўзгариб туради, ёғингарчилик бўлмайди, куннинг иккинчи ярмида Тошкент вилоятининг айрим туманларида ёмғир ёғиши мумкин. Ғарбдан секундига 7-12 метр тезликда шамол эсади. Кечаси 5-10, кундузи 15-20 даража илиқ бўлади.\nҚашқадарё ва Сурхондарё вилоятларида ҳаво ўзгариб туради, ёғингарчилик бўлмайди. Шарқдан секундига 7-12 метр тезликда шамол эсади. Кечаси 8-13, кундузи 18-23 даража илиқ бўлади.\nАндижон, Наманган ва Фарғона вилоятларида ҳаво ўзгариб туради, ёғингарчилик бўлмайди. Шарқдан секундига 5-10 метр тезликда шамол эсади. Кечаси 5-10, кундузи 12-17 даража илиқ бўлади.\nРеспубликамизнинг тоғли ҳудудларида ҳаво ўзгариб туради, баъзи жойларда ёмғир ёғиши мумкин. Ғарбдан секундига 7-12 метр тезликда шамол эсади. Кечаси 2-7, кундузи 6-11 даража илиқ бўлади.\nМосква дўконларида консерваланган палов сотувга қўйилди\nМен, домла ва Шароф Рашидов ўртамиздаги сир


Чехияда сув тошқинидан 8 одам нобуд бўлди\nТун бўйи Чехияда рўй берган сув тошқини оқибатида 8 киши нобуд бўлди.\nПолициянинг айтишича, Новий Йичин шаҳарчасидан ўтадиган дарёдаги сув сатҳи 7 мертга кўтарилган. Оқибатда етти киши чўкиб кетган. Чехия шарқидаги Моравия минтақасида ҳам рўй берган сув тошқини бир одам ҳаётига зомин бўлган.\nАйни пайтда Австрия, Германия, Венгрия ва Полшада ҳам сув тошқинлари рўй бергани хабар қилинмоқда. Маҳаллий ҳукуматлар табиий офат рўй берган ҳудудларда хавфсизлик чораларини кучайтирди.


Samsung тасодифан ўз расмий сайтида Galaxy S10 суратини чиқарди! - Terabayt.Uz\nSamsung тасодифан ўз расмий сайтида Galaxy S10 суратини чиқарди!\nЖанубий кореялик техногигант Galaxy S10 туркумидаги флагманларнинг тақдимот санасини расман эълон қилган. Аммо муддатидан аввал уларнинг айрим жиҳатлари ҳам маълум бўлган.\nЭнди эса, кутилмаганда Samsung ўзининг Galaxy S10 ҳамда S10+ флагманларининг дизайнини ҳам кўрсатиб қўйди. Компания расмий сайтининг янги – One UI график қобиғига бағишланган мақолада суратлар ҳам эълон қилинган. Улардаги смартфон дизайни ҳозиргача тақдим этилган бирорта моделникига ўхшамаслигини Reddit фойдаланувчиларидан бири пайқаб қолган.\nSamsung ўз хатосини пайқаб қолиб, тезда мақоладаги расмни алмаштириб қўйган. Аммо шунгача суратни сақлаб олганлар уни интернетга чиқариб юборишган. Уларда дисплей атрофидаги ромларнинг янада юпқа эканлиги кўриниб турибди.\nАввалроқ компания янги туркумга мансуб арзон Galaxy M10 ҳамда Galaxy M20 смартфонлари ҳақидаги маълумотларни ҳам тасодифан эълон қилиб юборган эди.\n#Samsung #андроид смартфон #Samsung Galaxy S10 #Samsung Galaxy S10 Plus #Samsung Galaxy S10+\n7 085 000 сўм


Ёнғин, йўқотишлар, вайроналик: Исроил ва Ғазо секторидаги ўқ ёғдириш оқибатлари - 12.05.2021, Sputnik Ўзбекистон\n12.05.2021, Sputnik Ўзбекистон\nфаластин, исроил, мултимедиа, фото\nШарқий Қуддусда Рамазон ойида Ал-Ақсо масжидига ибодат қилишга келган фаластинликларнинг тарқатиб юбориш сабабли юзага келган тартибсизликлар бир неча кун тўхтамади.\nБундан ташқари, фалистинлик оилаларнинг айрим туманларлан кўчириб юбориш қарори намойишчиларнинг ғазабини қўзғади.\nСўнгги йиллар ичидаги энг йирик можаронинг кескинлашишига Шарқий Қуддусдаги воқеалар сабаб бўлди.\nАраб миллатига мансуб аҳоли кўп бўлган шаҳарларда норозилик авж олди.\nТез орада кўчадаги тартибсизликлар тўлақонли жанговар ҳаракатлар ва ҳаво ҳужумига айланиб кетди.\nФаластин гуруҳлари Исроил ҳудудига қарата мингдан зиёд ракета учирди.\nИсроил ҳам Ғазо секторига қарата зарба берди. Бунинг натижасида 30 нафардан зиёд киши, жумладан, 10 нафар бола ҳалок бўлди.\nРакета ҳужумлари оқибатида беш исроиллик ҳалок бўлган, 200 нафардан зиёди жароҳат олган.\nИсроил Мудофаа вазирлиги раҳбари армия тўлиқ сукунат чўкишига қадар зарба беришда давом этишини маълум қилди.\nЎзбекистон ҳам Исроил ва Фаластинни зўравонликка чек қўйишга чақирди. Фаластин-Исроил муаммоси халқаро ҳуқуқ меъёрлари, БМТ Хавфсизлик Кенгаши томонидан аввал қабул қилинган резолюциялар ҳамда “икки халқ учун икки давлат” тамойили асосида ҳал этилиши лозим.


Шодоп Шопур — Афғонистон Республикаси фуқароси, тадбиркор, инвестор.\nУ мамлакатимизда тадиркорлик субъектлари ва хорижий сармоядорларга берилаётган эътибор ва имтиёзлардан яхши хабардор. Шу боисдан бугун,\n6 ноябрь куни ўтказилган навбатдаги “Инвесторлар куни” муносабати билан Шодоп Шопур вилоят ҳокими Ўктам Барноевга Жондор туманида амалга оширмоқчи бўлган йирик бизнес лойиҳасини тақдим этди.\nАфғон сармоядори асос солаётган “ATU Buxara” қўшма корхонаси аҳоли учун хўжалик моллари-турли ўлчам ва кўринишдаги пўлат қозонлар, электрокабеллар ва автомашиналар учун металл дисклар ишлаб чиқариш ташаббусини илгари сурган.\nМазкур лойиҳанинг умумий қиймати 1 миллион АҚШ доллари бўлиб, сармоя тўлалигича афғонистонлик инвестор томонидан қопланади. Корхона маҳсулот ишлаб чиқаришни бошласа, унинг хорижга амалга оширадиган йиллик маҳсулот айирбошлаш ҳажми 400 минг АҚШ долларидан ошиши кутилмоқда. Асосийси, ички ва ташқи бозордан муносиб ўрин эгаллашни кўзлаётган тадбиркорлар биринчи босқичда 20 кишини доимий иш билан таъминлайди. Бизнес лойиҳаси тақдимотида Шодоп Шопур вилоятимизга 750 минг АҚШ долларига баҳоланган махсус технологияни олиб киришда божхона қонунчилигида белгиланган имтиёз ва имкониятлардан фойдаланиш учун амалий ёрдам сўради ва мутасаддилардан ижобий жавоб олди.\nШу кунгача тижорат ишлари билан шуғулланиб, яхши натижаларга эришиб келаётган Феруз Зарипов ўзи истиқомат қилаётган Бухоро тумани Чортоқ қишоғида 60 ўринли замонавий меҳмонхона ҳамда 200 ўринли шинам ресторан қуриб, фойдаланишга топшириш тараддудида. Бунинг учун у ўзи ишлаб чиққан лойиҳага 2 миллиард сўм шахсий, келишувга эришган акционерлик тижорат “Қишлоққурилишбанк”ининг 2,5 миллиард сўм миқдоридаги кредит маблағини тикишга қарор қилган. Келгуси йил сентябридан хизмат кўрсатишни бошлаши мумкин бўлган лойиҳа туфайли тадбиркор томони 30 кишини муқим иш билан таъминлашни ўз зиммасига олди.


Тилини асраган аёл - Hidoyat.uz\nАсосий саҳифа Жамият Аёллар Тилини асраган аёл\nЧоп этилди Avgust 3, 2020 Тилини асраган аёлda fikr bildirishni o'chirish\n«Қандай яхши амал қилсангиз, Аллоҳ уни билади»,” — деди. Туяни чўктирдим. Шунда у:\n«Сизларга не бир мусибат етса, ўз қўлларингиз қилган нарса-гуноҳ сабабли (етур)»,’3,—деб қироат қилди.\n«Биз уни Сулаймонга фаҳмлатдик»,” — деди. Туяни боғлаб қўйиб, унга:\n«Қуръондан муяссар бўлган миқдорда ўқийверинглар»,’6— деди.\n«Ақл эгаларигина эслайдилар»,” — деб ўқиди. Бир оз юрганимиздан кейин:\n«Одоблар дурдонаси» китобидан\n1. Ёсин, 58 9. Қоф, 18 17. Бақара, 269\n2. Аъроф, 186 10. Юсуф, 92 18. Каҳф, 46\n3. Исро, 1 11. Бақара, 197 19. Наҳл, 16\n4. Марям, 10 12. Нур, 30 20. Нисо, 125\n5. Шуаро, 79 13. Шўро, 30 21. Нисо, 164\n6. Бақара, 187 14. Анбиё, 79 22. Марям, 12\n7. Бақара, 158 15. Зухруф, 14 23. Каҳф, 19\n8. Бақара, 184 16. Музаммил, 20 24. Ал-Ҳаққа, 24


Хитойда етти мактаб ўқувчиси дарёга чўкиб кетди » Фаровон юрт\nХитойнинг Чунцин шаҳрида дарёда чўкаётган болкайни қутқармоқчи бўлган етти нафар дўсти сувга чўкиб кетди. Ачинарлиси, улар мактаб ўқувчилари эди...\nХитойнинг марказий телевидениеси хабарига кўра, воқеа якшанба куни тушдан кейин Туннань тумани Мисьнь қишлоғида юз берган. Расмийлар Фуцзян дарё тўғонига одам тушиб кетганлигини хабар бергач, қидирув-қутқарув ишлари бошланган. Саккизта боланинг ҳаммаси бедарак йўқолди, деб эълон қилинган. Қидирув операциясида қарийб 200 киши, жумладан, ўт ўчирувчилар, қутқарувчилар, ҳуқуқни муҳофаза қилиш органлари ходимлари иштирок этди.\nБироқ болаларни қутқариб қолишолмади. Душанба куни маҳаллий вақт билан соат 0:30 да (якшанба 21:30) қутқарувчилар сувдан етти нафар мактаб ўқувчисининг мурдасини чиқариб олишди, соат 7:10 да (4:10) эса саккизинчи боланинг жонсиз танасини топишди.\nДастлабки тергов маълумотларига кўра, болаларнинг ҳаммаси маҳаллий бошланғич мактаб ўқувчилари бўлишган ва шу яқин орада яшашган. Дам олиш кунлари улар тўғон яқинида ўйнашга боришган. Бироқ болалардан бири қоқилиб кетган ва сувга йиқилиб тушган. Қолган еттита бола ҳам дўстини қутқараман деб сувга тушишган. Аммо қайтиб чиқишолмаган.шаблоны для dle 11.2\nAdmin. Жойлаштирган санаси: 22-06-2020, 11:40\nАсосий сахифа » Жаҳон » Хитойда етти мактаб ўқувчиси дарёга чўкиб кетди


26 Июл 2019 3905\nЭнди истеъдодли кишилар, ихтирочилар, физиклар, математиклар, электроника муҳандисларининг ўз фикрлари билан ўртоқлашадиган ва мос лойиҳалар устида ишлаш учун келиши мумкин бўлган жой бор. Қизиқарли маҳсулотларни яратишга қодир бўлган ғайрат-шижоатли йигит-қизларимиз кўп.\nIT-парк – бу истиқболли стартап-лойиҳаларини ишлаб чиқиш ва бозорга чиқаришни таъминлайдиган бино ва иншоотлар мажмуасидир. Яъни паркни яратишга ўзига хос тарзда ёндашилган. Унинг директори Фарҳод Ибрагимов таъкидлаганидек: «Дунёда паркимиз ҳақида эмас, балки лойиҳаларимиз ҳақида гапиришсин».\nОчилиш маросимида Ахборот технологиялари ва коммуникацияларини ривожлантириш вазири Шуҳрат Содиқов, унинг биринчи ўринбосари Олимжон Умаров, Ҳиндистон дастурий технологиялар парклари жамияти (STPI) бош директори Омкар Рай, Исроил давлатининг Ўзбекистондаги Фавқулодда ва Мухтор элчиси Эдуард Шапира, Тошкент шаҳридаги Инха университети ректори Музаффар Жалолов иштирок этди.\nЎз чиқишида Э.Шапира шундай таъкидлади:\n- Ушбу парк - бошланғич тўғри экотизимни яратиш асосларидан биридир. Ҳозир биз муваффақият халқаро ҳамкорликка боғлиқ бўлган глобал даврда яшаяпмиз. Бизнинг Исроилга аниқ IT-технологиялар учун бутун дунёдан тез-тез келиб туришади.\nБундан ташқари, элчи иқтидорли ёшлар билан танишиш учун боғимизга исроиллик физик ва кимёгар, Нобель мукофоти совриндори Дан Шехтманни таклиф қилишга ваъда берди.\nОмкар Рай ҳам Ҳиндистонда компьютер технологияларининг ривожланиши ҳақида жуда кўп қизиқарли нарсаларни сўзлаб берди.\nҲар йили ушбу мамлакат 70 миллиард доллардан зиёдроқ IT-маҳсулотларини экспорт қилади. Таққослаш учун: 2018 йилда Россия нефть маҳсулотлари экспорти 78 миллиард долларни ташкил этган. IT-технологиясидаги ҳинд мўъжизаси 1990 йиллар бошида, мамлакат ҳукумати иқтисодиётни либераллаштиришга ўтганда пайдо бўлди: хорижий ускуналарни импорт қилиш бўйича божхона ставкалари пасайтирилди, миллий компаниялар учун қулай шароитлар яратилди. 1988 йилда Ҳиндистоннинг дастурий таъминотини ишлаб чиқариш бўйича хусусий ва давлат технопарки компаниялари (STPI) жамоаси ташкил этилди. Бутун бошли «стартап-қишлоқлар» барпо этилган ва уларда ёш истеъдодлар ўз ғояларини ҳақиқатга айлантирадилар. Худди ўша ёшлар туфайли Ҳиндистон ўсиш суръатлари бўйича дунёдаги учинчи иқтисодиёт ҳисобланади.\nIT-паркининг очилишига бағишланган тантанали кечада меҳмонлар учун унинг ҳудуди бўйлаб экскурсия ташкил этилди. Уларга маслаҳат кенгаши танлаган 15 та энг яхши жамоа таништирилди.\nIT-парк яратувчиларининг айтишича, яқин келажакда учта блок очилади, унда коворкинг-маркази, IT-академияси ва лабораториялар ва ҳатто, IT-меҳмонхона бўлади. Бундан ташқари, унинг филиаллари бутун Ўзбекистон бўйлаб - ҳудудларда IT-тадбиркорликни ривожлантириш учун ишлайди. IT-паркнинг асосий вазифаси экспортга йўналтирилган иш ўринларини ташкил этишга қаратилган рақобатбардош стартап-экотизимни яратишдир.\nТаъкидлаш жоизки, парк ходимлари Президентимизнинг 2017 йил 30 июндаги «Республикада ахборот технологиялари соҳасини ривожлантириш учун шарт-шароитларни тубдан яхшилаш чора-тадбирлари тўғрисида»ги фармонида белгиланган имтиёзларга эга бўлади.\nЯратувчиларининг айтишича, IT-парк истиқболли стартап-лойиҳаларини жаҳон бозорга олиб чиқиш ва ишга туширишни таъминлашга мўлжалланган.\n«Правда Востока» газетасида 2019 йил 26 июлдаги 149-сонида «Создан «мозговой центр»?» сарлавҳаси билан нашр этилган.


“Оммавий китобхонлик ойлиги” эълон қилинди - AmuNews.uz - энг сўнгги янгиликлар\n“Оммавий китобхонлик ойлиги” эълон қилинди\n“Тараққиёт кўзгуси” газетаси таҳририяти ва “Жайхун илҳомлари” нодавлат нотижорат ташкилоти ҳамкорлигида шу йил 20 апрелдан 20 майгача “Оммавий китобхонлик ойлиги” эълон қилинди.\nОйлик 20 апрель куни Дўрман овулидаги 20-сонли мактабда ўтказилган тадбир билан бошланди.\nАйтиш керакки, ойлик доирасидаги тадбирларнинг дастлабкиси – кутубхона китобларидан иборат “Сайёр китоб карвони” лойиҳасидир. Бунда мактаб ўқувчилари, бошқа иштирокчилар ўзларини қизиқтирган мавзудаги китоблар билан танишадилар ҳамда кутубхонага аъзо бўлиб, унинг хизматидан фойдаланишлари мумкин.\nШунингдек, лойиҳа доирасида тумандаги китоб дўконлари билан ҳамкорликда “Кўчма китоб дўкони” ташкил қилиниб, “Энг яхши совға – китоб” акцияси ўтказилади. Акция доирасида тумандаги китоб савдоси билан шуғулланувчи тадбиркорлар таълим муассасаларига бориб, маҳсулотларини ўқувчилар ва уларнинг ота-оналари эътиборига ҳавола қиладилар.\nОйлик доирасида “Кутубхонага китоб совға қиламан” хайрия акциясини ўтказиш ҳам белгиланган. Бунда туманимизнинг ҳар бир фуқароси кутубхона китоб фондини бойитишдек савобли ишга ҳисса қўшиб, шахсий кутубхонасидан китоблар совға қилиши мумкин. Ўз навбатида бу китобларни кутубхона аъзолари бўлмиш юзлаб китобхонлар ўқишлари мумкин бўлади. Энг муҳими, кутубхонага 10 та ва ундан ортиқ китоб совға қилган мурувватли кишилар “Тараққиёт кўзгуси” ва “Менинг оилам” газеталарига 2019 йил учун бепул обуна қилинади, уларнинг номи газетада ва Амударё телевидениесида эълон қилинади.\nОйлик доирасида ёшларнинг дунёқарашини, уларнинг китобхонликка бўлган муносабатини ўрганиш мақсадида таълим муассасаларида ижтимоий сўровномалар ҳам ўтказилиши режалаштирилган.\nОйлик якунида эса 9-сонли Болалар мусиқа ва санъат мактабида катта тадбир ўтказилиб, унда Қорақалпоғистон Pеспубликаси ва Хоразм вилоятларида яшаб ижод қилаётган таниқли ёзувчи ва шоирларнинг ёшлар билан учрашув ташкил қилинади.\nКитоб мутолаасига қизиққан, фарзандларини комил инсонлар бўлиб етишишини истаган барча юртдошларимизни тадбирларда фаол иштирок этишга таклиф қиламиз. Зеро, китоб – энг яхши дўст, энг яхши суҳбатдош, ҳаёт дарсини ўргатувчи устоздир. Умид қиламизки, “Оммавий китобхонлик” ойлиги китоб ўқишга кенг аҳолини, айниқса, ёшларни янада кўпроқ жалб қилишда, уларнинг маънавиятини янада юксалтиришда муҳим қадам бўлади.


Шимолий ва Жанубий Корея ўртасида "қайноқ алоқа линияси" ишга тушди\n23:29 / 03.01.2018\nКХДР 3 январь куни Жанубий Корея билан чегарасида махсус "қайноқ алоқа линияси" очилгани ҳақида маълум қилди. Кейинроқ Жанубий Корея вакиллари ҳам буни тасдиқлашди.\nЛиния КХДР ва Жанубий Корея ўртасидаги демилитаризация қилинган ҳудуд - Пханмунджом қишлоғи орқали ўтади. Чоршанба куни эрталаб чегарачилар ўртасида қўнғироқ алмашинуви бўлди, бироқ унинг мазмуни ошкор этилгани йўқ - камида, улар алоқани синовдан ўтказишлари керак бўлган, деб ёзади The Washington Post.\nМазкур линияни очиш қарори ҳақида КХДР етакчиси Ким Чен Ин махсус байрам мурожаатида эълон қилганди. Шунингдек, КХДР 2018 йилнинг февралида бўлиб ўтадиган қишки Олимпия ўйинларига мамлакат терма жамоасини юборишга қарор қилганини айтганди. Гап шундаки, Олимпиада мусобақалари Жанубий Кореянинг Пхёнчхан шаҳрида бўлиб ўтади.\n"Биз терма жамоамизни Олимпиадага юбориш ниятидамиз", - деб қайд этган у. Шу билан бирга, Ким Чен Ин Корея Республикаси билан муносабатлар яхшиланиши зарурлигини қайд этганди.\nТаъкидлаш жоизки, икки мамлакат ўртасидаги алоқа линияси 2016 йилда, Жанубий Корея ядровий синовлар сабаб КХДРга санкциялар киритганидан кейин ёпилган.


Давлатлар коронавирус пандемиясига тайёргарлик кўрмоқдалар — вирус Жанубий Америкага қадар етиб борди — Sof.uz\n27.02 16:34 558 Тиббиёт\nПайшанба куни қатор ҳукуматлар коронавирусни пандемия даражасида деб эълон қилишга тайёргарлик кўришмоқда. Чунки бугун илк маротаба Хитойдан ташқарида вирус тарқалиши мамлакат ичкарисидаги даражадан ортиб кетди.\nАвстралия фавқулодда чораларни кўришни бошлади ва Тайван эпидемияни юқтириш хавфини энг юқори даражага кўтарди, бир кун ўтиб, АҚШ президенти Доналд Трамп вице-президент Майк Пенсни глобал соғлиқни сақлаш масалаларига жавобгар этиб тайинлади.\n"Дунё тез орада коронавируснинг пандемик босқичига ўтиши ҳақида барча маълумотлар мавжуд", деди Моррисон Канберрада бўлиб ўтган матбуот анжуманида.\nOxford Economics таҳлилчилари ҳисобига кўра, вирус пандемияга айланиши бутун дунёга $1,3 трлнга “тушади”.\nКоронавирус олис Жанубий Америкага қадар етиб борди. Чоршанба куни яқинда Италиядан қайтиб келган 61 ёшли эркак Сан Пауло шифохонасида коронавирус ташхиси қўйилган. Ташхис Бразилияда миллионлаб маҳаллий ва хорижий сайёҳлар мамлакатнинг катта шаҳарларига тўпланадиган пайтга тўғри келмоқда.\nКоронавируснинг Яқин Шарқдаги ўчоғи Эроннинг Қум шаҳри ҳам кўп одам тўпланганлиги учун эпидемия марказига айланган эди.\nФонд бозорида Бразилия акциялари 7 %га арзонлади.\n“Коронавирус қандай қилиб Жанубий яримшарга етиб келганига ҳали ҳам ақлимиз етмаяпти”, — деди мамлакат ССВ Луиз Энрике Мандетта.\nВазирнинг таъкидлашича, мамлакатнинг мўътадил иқлими коронавируснинг кенг тарқалишига йўл қўймайди.\nэпидемия коронавирус pandemiya\nКеча, 17:45 135 Жаҳон\nКеча, 16:57 2087 Тиббиёт


– Ҳа, мумкин, агар Ўриндошлик асосида ҳамда бир неча касбда ва лавозимда ишлаш тартиби тўғрисида низом (ВМнинг 18.10.2012 йилдаги 297-сон қарори билан тасдиқланган) билан белгиланган, ўриндошлик бўйича ишлайдиган фуқароларнинг меҳнат муносабатларини тартибга солиш тартибига риоя қилинса.\nНизомнинг 4-бандида ўриндошлик асосида ишлаши тақиқланадиган ходимларнинг тоифалари белгиланган.\nНизомга илова қилинаётган рўйхатда кўрсатилган иш турлари ўриндошлик асосидаги ишлар ҳисобланмайди.\nНизомнинг 7-бандида белгиланишича, ўриндошлик асосида ишлашнинг давомийлиги ходимларнинг ушбу тоифаси учун белгиланган иш вақти нормасининг ярмидан ортиқ бўлиши мумкин эмас. Ходим асосий иш жойидаги меҳнат мажбуриятларини бажаришдан озод бўлган кунларда у ўриндошлик асосида тўлиқ иш кунида ишлаши мумкин.\nАгар ташкилотда ўриндошлар учун иш вақти давомийлигининг ҳар кунги ярим нормасига риоя этилиши мумкин бўлмаган тақдирда, иш вақтини жамлаб ҳисоблаб юритишга йўл қўйилади. Иш вақти жамлаб ҳисоблаб юритилганда ўриндошлик асосида иш вақтининг умумий давомийлиги ҳисобга олинадиган давр учун ўриндошлик асосидаги лавозим бўйича иш вақти нормасининг ярмидан ортиқ бўлмаслиги керак. Бунда ҳисобга олинадиган давр 1 ойдан ортиқ бўлмаслиги, кунлик ишнинг давомийлиги эса – 12 соатдан ортиқ бўлмаслиги керак.\nХодим билан ўриндошлик асосида ишлаш учун тузиладиган меҳнат шартномасида Меҳнат кодексида белгиланган талаблар билан биргаликда иш вақтининг давомийлиги мажбурий тартибда кўрсатилади (Низомнинг 8-банди).


“Очиқ мулоқот”дан сўнг муаммолар ҳал этилаяптими? - zarnews.uz\nЖорий йилнинг 16 июнь куни вилоят телерадиокомпанияси орқали Тойлоқ тумани ҳокими ва сектор раҳбарлари иштирокида ўтказилган “Очиқ мулоқот” кўрсатувида 27 нафар фуқародан 36 та мурожаат келиб тушган. Бугун ушбу мурожаатлар ўз ечимини топдими? Аҳолининг муаммоларини бартараф этиш учун мутасаддилар томонидан қандай ишлар олиб борилди?\nАммо айрим фуқаролар мурожаатлар ечимини топмаётганини айтди. Туман ҳокимлиги томонидан тақдим қилинган маълумотларга кўра, келиб тушган мурожаатларнинг ижро муддати 1 июль қилиб белгиланган ва барча мурожаатлар ҳал этилган.\n– Ёлғиз онаман, саккиз ёшли қизим бор, – дейди тумандаги Амир Темур маҳалласида яшовчи Зулайҳо Ҳамидова. – Қизимда туғма юрак етишмовчилиги (порок) бўлганлиги боис ордер олиб даволатиш учун туман тиббиёт бирлашмасига 3 йил олдин ариза билан мурожаат қилгандим, аммо натижа бўлмади. “Очиқ мулоқот” кўрсатуви орқали туман ҳокимидан шу масалада ёрдам беришини илтимос қилдим. Яқинда туман тиббиёт бирлашмаси шифокорлари фарзандимда кардио хирургия операциясини ўтказишди. Айни пайтда қизимнинг саломатлиги яхши.\n– Бундан уч йил олдин маҳалламизда мини-стадион қуриш учун туман ҳокимлигига мурожаат қилгандим, – дейди Равот маҳалласида яшовчи Дилмурод Очилов. – Туман ҳокимлиги ходимлари стадион жойини кўриб, қурилишни бошланг, дейишди. Шундан сўнг 160 миллион сўмга яқин маблағ эвазига қурилиш-монтаж ишларини бошладим. Фақатгина стадионнинг сунъий майса қопламасини олиш учун маблағ етмай қолди. Шу боис, жорий йилнинг 27 март куни 80 миллион сўм кредит сўраб «Трансбанк»га мурожаат қилдим. Аммо натижа бўлмади.\n«Очиқ мулоқот»да шу масала бўйича туман мутасаддиларига мурожаат қилгандим. Муаммо ўз ечимини топишини айтишганди.\nБироқ мурожаатчи бугунгача туман ҳокимлиги масъулларидан “Биз мурожаатингиз устида ишлаяпмиз”, қабилидаги жавобни эшитиб қайтяпти, холос.\nХўжақишлоқ қишлоғида яшовчи яна бир фуқаронинг айтишича, маҳалла ҳудудидан Дарғом канали оқиб ўтган. Чиқиндиларнинг ўз вақтида олиб кетилмаслиги оқибатида одамлар чиқиндини ушбу каналга ташламоқда. “Очиқ мулоқот” кўрсатувида аҳоли билан шартнома қилиб, чиқиндиларнинг олиб кетилишини йўлга қўйишда ёрдам сўраб мурожаат қилган. Мурожаатдан сўнг туман “Тоза ҳудуд” ДУК томонидан чиқиндилар бир неча марта олиб кетилган, аммо яна эски ҳолат.\n– Ўзим биринчи гуруҳ ногирониман, – дейди Ворсин маҳалласи фуқароси Ёрмамат Содиқов. – 2016 йилда намунали уйга кўчиб ўтдик. Бизга табиий газ фақат қиш мавсумида бериларди. 2017 йилда туман газ таъминоти корхонасига шу масала юзасидан мурожаат қилдим. Мутасаддилар келиб, 2018 йилги давлат дастурига киритилди, дея ваъда беришди. Афсуски, жорий йилда бу ваъда ваъдалигича қолиб кетяпти.\nМазкур маҳаллада яшовчи Учқун Нарзиқулов ҳам худди шу масалада мурожаат қилган. Унинг айтишича, мурожаатдан сўнг тегишли ташкилот ходимлари бир марта қўнғироқ қилишган. Маҳаллага борадиган газ қувурларида таъмирлаш ишлари олиб борилаётгани сабабли узилишлар содир бўлаётгани, таъмирлаш ишлари якунлангач, табиий газ билан таъминланиши айтилган.\nМурожаатларда кўтарилган муаммоларни бартараф этиш осон эмас. Аммо уларни хўжакўрсинга ёпиш билан аҳоли муаммосини бартараф этиб бўлмайди-ку.


Совғалар сиз ҳақингизда сўзлайди » Ўзбекистон янгиликлари – Zamin.uz\n1. Совғанинг кимга берилиши кераклигини билганингиздан кейин, уни танлаш қийин бўлмайди. Сиз олган совғангизга яна бирор нарса қўшиб қўясизми?\nа) Албатта, у шундай бўладику, буни фақат мен ва севгилим иккимиз тушунамиз. (0)\nб) Бу унчалик муҳим эмас, совға ёқса бўлгани.(10)\nc) Агар мен севгилимга “сюрприз”қилмоқчи бўлсам, ўз-ўзидан шундай йўл тутган бўлардим. (5)\n2. Сиз совға танлашдан олдин узоқ ўйланиб, иккиланиб, кейин бир қарорга келасизми?\nа) Ҳа, бу мен учун узоқ давом этадиган жараён.(5)\nб) Агар пулим камроқ бўлса, бироз ўйлаб, фантазиялар яратишга тўғри келади.(0)\nc) Бу мавзуда бош оғритишнинг нима кераги бор? Бу узоғИ билан 5 дақиқани олиши мумкин. (10)\n3. Сиз кимнингдир туғилган кунига нима совға қилишни олдиндан келишиб оласизми?\nа) Бу энг маъқул йўл. агар шундай қилсам, айни нуқтасини топган бўламан.(5)\nб) Баъзан байрамлардан олдин бунга келишиб олса бўлади. Лекин мен кутилмаган совға қилиш керак деб биламан.(0)\nc) Бунинг нима кераги бор? Агар нима совға қилишимни билса, қизиғИ қолмайдику?! У менинг туҳфамни қизиқиш билан очиб кўришини хоҳлайман.(10)\n4. Нима деб ўйлайсиз, совға биринчи ўринда фойдали бўлиши керакми ёки фойдали?\nа) Савол ўринсиз, совға фойдали бўлиши керак. (10)\nб) Бунинг унча аҳамияти йўқ, ёқса бўлди.(5)\nc) Энг яхши совға – кичик бўлса ҳам одамни ҳаяжонлантирадиган ва жалб қиладиган совға бўлиши керак.(0)\n5. Баъзи одамлар совға қилаётганида унинг қайтарилишига ҳам аҳамият беради. Сиз ҳам шундай йўл тутасизми?\nа) Ҳа , шахсан мен яхшироқ қилиб қайтарилишига эътибор бераман. (0)\nб) Муносабатларимиз яхши бўлмаган одамларгагина, нима қайтарсам экан деб бошим қотади. (5)\nc) Йўқ, мен бу мавзуда ўйланиб ўтиришни истамайман. (10)\n6. Севгилингизга совға қилаётганингизда кейинчалик сизни эслаб юришини ҳам инобатга оласизми?\nа) Ҳа, фақат шуни ўйлайман.(5)\nб) Мен ҳеч қачон бу ҳақида ўйлаб кўрмаган эканман.(10)\nc) Йўқ, бу унчалик муҳим эмас.(0)\n7. Буюм қанчалик қиммат бўлса, шунчалик қадрли бўлади. Сиз ҳам шундай деб ўйлайсизми?\nа) Бу аниқку!(0)\nб) Ҳар доим ҳам эмас.(5)\nc) Агар тўғри танланса, ҳар қандай арзон совға ҳам ажойиб совға ҳисобланади.(10)\n20 – 44 баллгача: танлаган совғангизга қараб сизни доим жиддий бўлиб юришингизни аниқласа бўлади. Ўзингиз тушуниб турганингиздек, бу жуда ҳам яхши. Сизни севишади, қариндошларингиз ҳам сизни четда қолдиришмайди. Ўқув даргоҳ ва ишхонадаги дўстларингиз ҳам сизни ҳурмат қилишади ва қадрлашади. Сизнинг асосий камчилигингиз фантазия ва ишқибозчиликдан йироқ эканлигингиз. Балки бу йил мана шундай имкониятлар учун ҳам эшик очарсиз.\n45 — 55 баллгача: танлаган совғангиз берадиган одамингизга ёқишини ўйлаб, бунга жуда муҳим қарайсиз. Сиз доим бошқалардан яхши совға олишни истайсиз, ва бунинг учун қанча пул кетса ҳам ўз билганингиздан қолмайсиз. Яна кимдир сизнинг сирларингиздан воқиф бўлишидан чўчиб юрасиз. Бу борада сиз ўзингизни тинчлантиришингиз мумкин. Ишонинг, сиз жуда ҳам ажойиб ва қизиқарли инсонсиз. Ҳаётга боқинг, у жуда ҳам ажойиб, унинг қувончларидан баҳраманд бўлинг. Шунда ҳаммаси аъло бўлади.\n56 – 70 баллгача: сиз учун ҳаётдаги энг ёқимли нарса – севган кишингиз, ёру дўстларингиз ва энг қадрли инсонларингизнинг армонли истакларини билиш. Атрофдагилар қанчалик бахтли бўлса, сиз ўзингизни шунчалик тетик ва бардам ҳис қиласиз. Ҳамманинг дардини эшитишга, кўнглини олишга ва оғир дамларида ёрдам қўлини чўзишга тайёр инсонлардан ҳисобланасиз. Совға бериш – сиз учун ҳоббига айланган. Биласизми, сиз каби одамлар ҳаётда жуда камдан кам учрайди.\nТеглар: одамингизга бардам муҳим аҳамият Совға очарсиз


29 июн 2022, Тошкент вақти: 20:32\nКенгашлар директорларни танлов орқали танлаб олади.\nМактаб директорларини лавозимга тайинлаш ва озод қилиш 2021 йил 1 январдан бошлаб маҳаллий халқ депутатлари Кенгашлари билан келишилган ҳолда амалга оширилади.\nПрезидент имзолаган «Ўзбекистоннинг янги тараққиёт даврида таълим-тарбия ва илм-фан соҳаларини ривожлантириш чора-тадбирлари тўғрисида»ги фармонга асосан мана шундай тартиб жорий этилади.\nФармонга асосан, мактаб директори номзодини ҳудудий халқ таълими бошқармалари туман (шаҳар) кенгашларига таыдим этади. Кенгашлар эса директорларни танлов орқали танлаб олади.\nМактаб директорлигига номзодлар танловда ўзларининг мактаблари фаолиятини кейинги уч йил ичида юқори даражага кўтариш дастури билан қатнашади. Кенгаш томонидан танланган номзодлар умумтаълим мактаблари директорлари лавозимига ҳудудий халқ таълими бўлимлари томонидан тайинланади.\nШунингдек, йилнинг охирларида мактаб директорлари дастурнинг бажарилиши тўғрисида кенгашларга ва жамоатчиликка ҳисобот беради. Мазкур ҳисобот директор фаолиятини баҳолайдиган мезон бўлади.\nБундан ташқари вилоятлар, туманлар ва шаҳарлар халқ таълими бўлимлари мудирлари бир вақтнинг ўзида ҳокимларга таълим ва тарбия масалалари бўйича маслаҳатчи бўлади.


Токио Олимпия ўйинлари томошабинларсиз ўтказилиши мумкин – Olimpiya va Paralimpiya shon-shuxrati muzeyi\nIyul 6, 2021 adminLeave a Comment on Токио Олимпия ўйинлари томошабинларсиз ўтказилиши мумкин\nТокио ёзги Олимпия ўйинларининг айрим мусобақалари томошабинларсиз ўтказилиши ёки томошабинлар сони чегараланган ҳолда ўтказилиши мумкин. Бу ҳақда бугун «Nikkan Sports» нашри хабар берди.\nХусусан, баскетбол ўйинлари мухлисларсиз ўтказилиши режалаштирилмоқда. Губернаторнинг Токио-2020 ташкилий қўмитасига мурожаатига кўра, ўйинлар кечқурун ўтказилиши кутилмоқда. Бундай учрашувларда томошабинларнинг иштирок этиши Япония ҳукуматининг куннинг кеч соатларида кўчада жамоат ҳаракатини чеклашга қаратилган сиёсатига зид бўлади.\nАйрим спорт майдонларига кирувчи томошабинлар сони икки баробарига қисқартирилиб, стадионларга 10 минг эмас, эндиликда 5 минг нафар томошабин киритилади.\nБундан аввал, Кёдо агентлиги Олимпия ўйинлари ташкилотчилари келгуси ҳафта беш томонлама онлайн учрашув ўтказишини, унинг асосий мавзуси стадионларда томошабинларнинг рухсат этилган сони билан боғлиқ масалаларни муҳокама қилиш ҳақида хабар берган эди. Токио-2020 ташкилий қўмитаси раҳбари Сеико Хашимото жума куни Олимпия ўйинларига бағишланган матбуот анжуманида ташкилотчилар ўйинларни томошабинларсиз ўтказиш вариантига тайёрлигини маълум қилди. Бу фикрни Токио губернатори Юрико Коике ҳам маъқуллади.\nМаълумот учун, Токиода 20 июнга қадар COVID туфайли фавқулодда режим йўлга қўйилган. Сўнгра пойтахтда 11 июлга қадар вирус тарқалишига қарши кучайтирилган чора-тадбирлар режими жорий этилди. Бундай тадбирлар фавқулодда вазият режимидан бироз енгилроқ бўлса-да, ресторан, бар ва кўнгилочар муассасаларнинг иш вақти ҳамда спиртли ичимликлар савдоси чекланади. Токио расмийлари Ёзги Олимпия ўйинлари вақтидаги чекловларни узайтириш имконияти тўғрисида ҳали ҳеч қандай баёнот бермаган. Aввалроқ, ташкилотчилар фавқулодда режим жорий этилса маҳаллий томошабинларнинг мусобақада иштирок этишига йўл қўйилмаслиги ҳақида баёнот берганди.\nТокио Олимпиадаси 2020 йил 24 июлдан 9 августгача бўлиб ўтиши керак эди. Пандемия туфайли мусобақалар бир йилга қолдирилди. Энди мусобақалар 23 июль – 8 август кунлари бўлиб ўтади.\nTagged Karantin Tokio olimpiadasi\nIyul 9, 2021 admin


Владимир Путин Туркия президенти билан телефон орқали суҳбатлашди\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Владимир Путин Туркия президенти билан телефон орқали суҳбатлашди\t15:37, 29 июнь 2016\tРоссия президенти Владимир Путин Туркия президенти Ражаб Тойиб Эрдўғон билан телефон орқали мулоқот қилди. Бу ҳақда “Lenta.ru” хабар бермоқда. Нашрнинг маълум қилишича, Путин ва Эрдўғоннинг суҳбати “ўта самарали ва ижобий” бўлган. Маълумотларга кўра, икки давлат раҳбарининг суҳбати 40 дақиқа давом этган. Суҳбат натижалари ҳақидаги расмий маълумотлар бироздан сўнг тақдим этилади. Путин ва Эрдўғоннинг мулоқоти бошлангани ҳақида аввалроқ Путиннинг матбуот котиби Дмитрий Песков маълум қилган эди.


Итолғи лочинларини чегарадан ноқонуний олиб ўтишга уринган шахс қўлга олинди - UzNews.uz\nИтолғи лочинларини чегарадан ноқонуний олиб ўтишга уринган шахс қўлга олинди\nУшбу турдаги лочинлар Қизил китобга киритилган бўлиб, Ўзбекистонда жами 70 жуфт бор. Унинг нархи дунёдаги қора бозорларда $15 миндан $150 минггача баҳоланади.\nТезкор тадбир давомида шаҳарнинг чегарадош ҳудудида ҳаракатланаётган шахс кузатувга олинган. Мазкур шахс ўзининг кузатувга олинганини сезиб қолгач, шу ердаги уйлардан бирига қочиб киради ва яширинишга уринади.\nЛочинларни ноқонуний равишда олиб чиқишга уринган шахслар уларнинг ҳар бирининг баҳосини ўртача 30 млн сўмдан эканлигини таъкидлашган. Ваҳоланки, дунё бўйлаб қора бозорларда лочинларнинг нархи 15 минг АҚШ долларидан 150 минг АҚШ долларигача баҳоланади. Уларнинг қўлга ўргатилганлари эса ҳаттоки бир неча миллион доллар туради.


Бердимуҳаммедов ва Мирзиёев Хоразм вилояти драма театрида Ўзбекистон ва Туркманистон санъат усталари иштирокидаги концертни томоша қилмоқда.\nТуркманистон президенти Гурбангули Бердимуҳаммедовнинг 23-24 апрель кунлари Ўзбекистонга қилган давлат ташрифи доирасида 250 миллион долларлик шартномалар имзоланди.\nPodrobno.uz нашри бу ҳақда Ўзбекистон савдо-саноат палатаси раиси Адҳам Икромовга таянган ҳолда хабар берди.\nИкромовнинг айтишича, 2017 йилда Туркманистон билан товар айланмаси 177 миллион 300 минг долларни ташкил қилган. 2018 йилнинг биринчи чорагида эса бу мамлакат билан товар айрибошлаш ҳажми 55 фоизга кўпайган.\nЎзбекистон ва Туркманистон президентлари Тошкентда ўтган музокаралар пайтида ҳар икки йилда бир марта икки давлат ўртасида бизнес форумлар ва саноат кўргазмаларини ўтказиб туришга келишиб олган.\nМузокаралардан сўнг Ўзбекистон ва Туркманистон ўртасида турли соҳаларга оид 17та шартнома имзоланди.


Парижда гўшт маҳсулотлари сотувчи биринчи автомат пайдо бўлди\n21:52 / 18.03.2016\nФранция пойтахти Парижда гўшт маҳсулотлари сотувчи биринчи автомат пайдо бўлди. Associated Press ахборот агентлигининг таъкидлашича, парижликларда кунбўйи ўзларининг севимли багетларини сотиб олиш имконияти бор эди, энди улар ўрдак конфиси ва мол карпаччоси каби деликатесларни ҳам сотиб олишлари мумкин бўлади.\nСавдо автомати шаҳарнинг шарқида Шаронн кўчасида жойлашган. У L'ami Txulette гўшт дўкони эгалари Флоранс ва Мишель Пузолга тегишли бўлиб, жуфтлик уни яратишга 40 минг евро сарфлади.\nФлоранс Пузолнинг айтишича, уларнинг дўконлари якшанба ва душанба кунлари ёпиқ бўлади, қолган кунлари эса соат 20.00 да ёпилади ва шу сабабли унга кечгача ишлайдиганлар кира олмасдилар. Савдо автоматлари бу вазиятдан чиқишнинг ечими бўлиши керак.\nАвтомат пластик карталар ва нақд пул қабул қилади. Унда сотиладиган маҳсулот дўкондаги худди шундай маҳсулотдан ўртача 20 евроцентга қимматроқ.\nБу автомат Франциядаги биринчи гўшт маҳсулотлари сотувчи автомат эмас. Уч йил аввал шу турдаги автомат Гара шаҳрида пайдо бўлганди.


Парфиёна ёки Рауф Парфи ҳақида бадиҳа « Ўзбекистон Халқ Ҳаракати\nБугун 75 йиллик юбилейи баҳона Рауф Парфи номи эсланаркан, унинг асл шогирдлари билан бир қаторда, устознинг номига суйканиб, «бир нарсалик» бўлиб қолиш илинжидаги қаламтебратарлар ҳаракатини ҳам кузатиш мумкин.\nХотирамнинг заиф маҳсули бўлган бу бадиҳани Парфиёна дея атадим. Бир томондан у Рауф Парфи ҳақида бир вақтлар ёзганим ушбу шеър изоҳи ҳамдир.\nУ қайтариш шарти билан, ҳар сафарги одатига кўра, навбатдаги китоб – «Борхес»ни қўлимга тутқазди.\nБарваста қоматли Чингиз Айтматов дадам раҳматлик билан бир столда жиддий мавзуларда суҳбатлашиб, чой ичиб ўтиришарди. Мени кўриб ўрнидан қўзғалди.\nСовуқ тер босди. Трамвай суянчиғини ушлаб тезроқ узоқлашмоқчи бўлдим.\n«Сен шу дамда форумда бўлишинг керак», дея шипшиди чол тағин Шукрулло қиёфасида рўпарамда пайдо бўлиб, у ёқ бу ёққа қўрқув билан алангларкан.\nТрамвай эшиги ғижирлаб очилиши билан чопа бошладим. Атрофда оқ кийим кийган тумонот одам, бир томонга, тепаликка қараб интилишарди. Издиҳомга қўшилдим. Баландлик тепасида оппоқ ва узун ридо кийган Рауф Парфи турарди.\nШу тушми ё бошқа сабаб деярли анча вақт шеър ёзмадим. Тўғрироғи, мақолалар, сиёсий шиорлар, памфлетлар, варақаларга матнлар ёздим. Ўша пайтда ёзган шеърларим ҳам кўпроқ сиёсий чақириқ каби эди.\n90-йиллар бошларидаги бир шеърим бундай якунланган экан.\nБироқ Рауф Парфи «Бирлик» халқ ҳаракати тарафида қолди. Гарчи у бир умр Муҳаммад Солиҳнинг энг яқин дўсти, маслакдоши эди.\nКейинчалик, 1992 йили мустақиллик эълон қилинганидан кейин ҳам аслида шу ғоянинг тирик душмани бўлган президент Ислом Каримов тарафига заррача оғмади.\n“Томирига туташдир денгиз”\n1994 йили Хоразмга қайтиб келиб, кичикроқ дўкон очиб, тижорат қила бошладим. Кейин ўша йилнинг 12 апрелида акам Шуҳрат Бобожон ва укаларим билан биргаликда «Эй Эл Си» телекомпаниясига асос солдик.\nМен у кишига сўз эркинлиги соҳасида мисли кўрилмаган режаларимиз борлиги, Хоразм адабий муҳити Рауф Парфи билан учрашувни кутаётганидан гапирдим.\n«Аэропортдан Урганч шаҳри кўчалари бўйлаб шоир кортежи юриб келади. Кўчаларга устознинг расми акс этган бир нечта биллборд ўрнатилган бўлади. Ёшлар гуллар билан… Муҳими барчаси ТВ орқали Хоразм, Қорақалпоғистон ва Туркманистон ТВ зонасидаги 3 миллион аҳолига олиб кўрсатилади…».\nМенинг андазамдаги бу тадбир ўтказилмади. Кейинги йилларда ва шоирнинг ўлимидан кейин ҳам юбилейлари бирин-кетин олий даражада нишонланмагани каби…


Истанбул сафари таассуротлари: “Отатурк жон берган сарой Усмонлига қимматга тушган...” | Azon.uz - Ахборот-таҳлилий портал\n7145 20:25 19.11.2021\nСариер туманидаги Büyükdere деган бекатда кемадан тушиб қолдик. Денгиз соҳили ёқалаб кетган серқатнов йўлнинг нариги томонига қийинчиликсиз ўтдик. Пиёдалар йўлкасига қадам қўйишингиз билан бостириб келаётган машиналар дарҳол тўхтаб, пиёдаларни “қўйиб юборар” ва яна йўлига равона бўлар экан.\nДарвоқе, турклар машинани арава дейишади. Буни кўпчилик билади. Фақат буни эслаганим, бир пайтлар, яъни тилимизга ўрисча-европача сўзлар тиқиштирилгунча ота-боболаримиз ҳам машинани “ўт арава” дейишган экан. Йўлнинг нариги тарафида жойлашган масжидга кириб, намози асрни адо қилишга киришдик. Бизнинг сафаримиз 14 кунлик бўлганимиз учун барчамиз мусофир мақомидамиз. Шунинг учун тўрт ракатлик намозларни қаср қилиб икки ракатдан ўқидик.\nKara Mehmut Kadhuda номли чоғроққина жомеъ 1785 йили барпо этилган. Бошқа масжидларда бўлгани каби, бу ерда ҳам аёллар учун алоҳида бўлмалар ташкил этилган. Масжиднинг каттагина кутубхонаси ва китоб ўқиш учун мўлжалланган қироат зали ҳам бор. Умуман, Истанбулдаги аксарият масжидларнинг иккинчи қавати асосан аёллар учун ажратилган дейиш мумкин. Жамоат намозларида, ҳатто бомдодда ҳам аёлларни учратасиз. Масжидларда болаларнинг овози (ҳатто бемалол тўпалони дейиш ҳам мумкин) эшитилиб турар, аммо бирор кишининг шуни малол олганини кўрмадим. Яъни одатий ҳолга айланган экан. Ҳатто бир сафар бир болакай имом билан теппа-тенг “қироат қилди” – йиғладими, қуръон ўқидими, шеър айтдими, ажратолмай қолдим рости. Намоздан кейин ҳеч ким унинг отасига олақараш қилмади, қовоқ уймади, сўзи ё кўзи билан дакки бермади. Буни яхши ё ёмон дейишдан йироқман. Илло муҳитни яхшироқ англатиш учун ёзяпман, холос.\nМасжидда аёл ва эркак қўриқчилар бўлиб, улар намоз вақтида хавфсизликни таъминлаш билан бирга болажонларга ҳам “кўз-қулоқ” бўлиб турар экан. Улар намозларини жамоатдан кейин навбат-навбат билан ўқиб олишади. Бир-икки сафар полиция кийимидаги йигитлар билан ёнма-ён намоз ўқиб, ғалати бўлиб кетдим. Хурсандчиликдан, албатта. Кейин-кейин билдимки, “формали”ларнинг намоз ўқиши одатий ҳол саналаркан.\nХуллас, аср намозини узун-қисқа бўлиб адо этиб чиққач, ортга автобус ва метро ёрдамида қайтадиган бўлдик. Автобус бекати ёнида 1885 йили қурилган Surp Boğos арман католик черкови бор экан. Буни нимага ёзяпман? 1885 йили ҳали Усмонли халифалиги оёқда, мамлакат бошида машҳур Иккинчи Абдулҳамидхон (Абдулҳамидхони соний) турган пайтда арманлар учун черков қурилиши Сизга ҳам бирор хулосаларга ишора беряптими? Мусулмонлар нақадар бағрикенг, нақадар толерант, бошқа эътиқоддаги кишиларга ҳам умуминсоний қадриятлар асосида муомала қилганидан далолат эмасми бу? Охирги гапим ўзимга қанақадир осмоний, ясама, “қизил гап”га ўхшаб кетди. Эҳтимол охирги пайтларда бу сўзларни ўз ўрнида қўлламаганим учун шундай туюлгандир, яна билмадим. Аммо мен бу эътирофларни самимий ёзяпман. Бу шундай хулоса берди, хуллас. Черков олдида бироз шуларни мулоҳаза қилиб туриб қолдим. Ҳамроҳларимиздан бири, адашмасам, беозор ҳазил қила олиш қобилиятига эга Муҳаммадали бўлса керак, “Черковга кирмоқчимисиз?” деди табассум билан. Унинг нимага шаъма қилганини англаб, менинг ҳам лабимга кулгу ёйилди. Ростдан ҳам кирмоқчи эдим, аммо қулфлоғлик экан. Менимча, якшанба куни очилса керак. Янаям билмадим.\nУсмонли халифаларини эсладим. Боя кемада келаётганимизда бир қатор саройлар ёнидан ўтдик. Улар орасида “Юлдуз” саройи ҳам бор эди. Иккинчи Абдулҳамидхон айнан шу ердан туриб улкан мамлакатни идора этган. “Poyıtaht Abdulhamıd” номли сериални қолдирмай кўрганман. Шу сабаб “Юлдуз”га киргим бор эди. Афсуски ёпиқ экан. Ўзи пошшолар яшаган саройларга киргим келади. Бунинг ўзига яраша сабаби бор, аммо ҳозир мавриди эмас.\nЭсимга Тошкентда икки йиллар муқаддам юз берган бир воқеа тушиб қолди. Соҳибжон Аҳроров деган қадрдоним оилалари билан меҳмонга келдилар. Мезбон сифатида у кишига пойтахтимизнинг диққатга сазовор жойларини кўрсатдим. Марҳум президент Ислом Каримов ишлаган ва ҳозирда музейга айлантириб юборилган “Оқсарой” қароргоҳига ҳам борайлик, дейишди. Хўп дедим. Ўзим ҳам шу баҳона кўриб оламан, деган ўйда ўша ёққа бордик. Аммо қароргоҳ ёпиқ экан. Фақат ёнидаги каттароқ залда расмларни намойиш этадиган кўргазмалар зали ишларкан, холос. Шу атрофдаги қўриқчиларнинг биридан асосий қароргоҳ қачон очилишини сўрадик. “Билмадим, шу пайтгача очилмади. Қачон очилиши ҳам аниқмас менимча”, деди гапни қисқа қилиб. Ҳафсаламиз пир бўлиб қайтдик. Кейин очилдими, йўқми, билмайман рости.\nЮлдуз саройини бежизга эсламадим. “Вапўр”га миниб, Сариер томонларга келар эканмиз, аввал ўнг томонда “Тўпқопи” саройи келди. Озгина юргач, чап соҳилда, Бешиктош мавзесида "Дўлмабоғча", кейин “Юлдуз”, яна бироздан сўнг кўприкдан ўтишимиз билан ўнг қирғоқда "Бегларбеги” саройи келди. Бир-биридан чиройли, бир-биридан ажойиб, турклар таъбири билан айтганда бири бошқасидан муҳташам. Кўриб кўзингиз қувнайди, албатта. Аммо... Бу маҳташам саройларнинг “аммо”си бор.\nИстанбул фотиҳи Султон Маҳмуд томонидан шундоққина Аё Софиянинг пойида 1478 йили қурилган Тўпқопи саройи тўрт юз йил мобайнида Усмонли подшоҳлари учун қароргоҳ бўлиб хизмат қилган. Шу қадар каттаки, бир вақтнинг ўзида 4 минг нафар киши яшаган. XIХ асрга келиб Усмонли халифалигининг иқтисодий аҳволи ёмонлаша борди. Бунга кети узилмаётган урушлар ҳам сабаб бўлди. Мана шундай ҳолатда 1839 йили тахтга ўтирган Султон Абдулмажидхон “Дўлмабоғча” саройини қурдиришга фармон берди. Мазкур сарой қанча пулга тушганини аниқ айтолмайман (баъзи манбаларда 5 миллион халтачадаги олтин танга сарфланган дейилади), аммо у Усмонли тарихидаги энг ҳашаматли ва энг қимматбаҳо иншоот бўлгани эътироф этилади. 13 йил давомида европа меъморчилиги таъсирида барпо этилган саройда Султон Абдулмажид бор-йўғи беш йил яшади, холос. Беш йилгина...\nШундоқ ҳам молиявий аҳволи яхши бўлмаган давлатни, туркча таъбир билан айтганда, бутунлай ифлос этди – банкротга учратди. Тасаввур қилишингиз учун айрим маълумотларни келтираман. Абдулмажидхондан кейин тахтга ўтирган Султон Абдулазиз даврида мазкур саройда 5 минг 320 нафар хизматчи бўлган. Агар ўртача ойлик бугунги ҳисобда тахминан минг АҚШ доллари бўлган десак, мана шу сарой учун хазинадан йилига 64 млн долларга яқин маблағ сарфланган. Энди қурилишига кетган пулни ўзингиз тасаввур қилиб олаверинг. Хўш, султонлар пулни қаердан олган? Отасидан қолган бойлик бормиди? Йўқ, халқдан йиғиладиган солиқлар орқали шаклланадиган давлат хазинасидан.\nХудди шу йиллари, яъни 1800 йилларнинг ўрталарида Қўқон хонлиги тахтида ўтирган Худоёрхон солган солиқларни эслаш орқали Усмонлидаги саройларнинг қайси маблағлар эвазига барпо этилганини ҳис қилиш мумкин. Манбалардан бири шундай ёзади:\n“Худоёрхон солиқ турларини кашф этишда ва уларни ундиришда тенги йўқ устаси фаранг бўлган. Масалан, бир боғ хашакдан, бир пиёла сутдан, ўнта тухумдан, масхарабозлардан, айиқ ўйнатувчилардан, дўкон қоровулларидан олинадиган ва бошқа хилма хил солиқларни кашф этган...”\n(Шу ерда “айиқ ўйнатувчилардан” йиғиладиган солиқ ҳақида бир фикр. Бошқа манбада ўқигандим, қаердалигини эслолмадим, айтишларича, Худоёрхон саройида цирк кўрсатадиган ўйинчилар бўлган. Уларнинг ўргатилган бир айиғи бўлиб, уни боқиш харажатлари учун аҳолига “айиқ солиғи” солинган экан. Қайси бири тўғри, рости билмадим)\nЎзи шундоқ ҳам қашшоқликда яшаётган халқни ғалати-ғалати солиқлар орқали териси шилиб олинган, десак муболаға бўлмайди. Мазлумларнинг оҳини Аллоҳ эшитмайдими? Албатта эшитади! Золим ҳукмдорларга бало юбормайдими? Албатта юборади! Хуллас, Қўқон хонлигининг ҳам, Усмонли халифалигининг ҳам оқибати маълум...\n1876 йили Усмонли халифалиги бошқарувига келган Иккинчи Абдулҳамидхон ўзига қароргоҳ сифатида “Дўлмабоғча”дан салгина тепароқда жойланган “Юлдуз” саройини танлади. Унинг 33 йиллик ҳукмронлиги даврида ҳар йили икки марта – Рамазон ва Қурбон ҳайити байрамларидагина “Дўлмабоғча” эшиклари очилган ва шу ерда байрам нишонланган. Бошқа пайтлари чанг босиб ётган. Бундан чиқадики, Султон Абдулмажидхон бор-йўғи беш йил яшайдиган саройи учун давлат хазинасининг пўстагини қоқиб, том маънода Усмонли халифалигининг тезроқ чўкишига сабабчи бўлган. Тўрт минг киши яшашига шароити бўлган, 400 йил мобайнида султонлар юрт сўраган “Тўпқопи”дай сарой турганда бошқаларини қуриш қанчалик мантиққа тўғри келади? Бир латифада кема бошқонидан “аҳволлар қалай, капитан” деб сўрашса, “яхши, аммо чўкяпмиз”, дейди-ку...\nДарвоқе, қардошларимиз Отатурк деб эъзозлайдиган Мустафо Камол ҳам умрининг сўнгги йилларини мана шу саройда кечирган. Ҳатто “Дўлмабоғча”нинг 71-хонасида нариги дунёга равона бўлган экан. Ҳозирда у бошқа саройлар қатори музейга айлантирилган.\n(Хўш, мана шу гапларни ёзиш керакми? Билмадим... Аммо сафар таассуротлардан қайсидир маънода таҳлилий, танқидий хулосалар олинмаса, нима фойда бор? Ундан кимга наф?.. Ёқмаган бўлса, узр омалай)\nСўзимизга қайтайлик... Аввал автобусга чиқиб, кейин метрога тушиб орқага қайтдик. Метролар ҳақида ёздим. Менимча, яна ёзсам керак. Асосий эътиборимни торган жиҳати, Истанбул метросининг жудаям чуқурда жойлашгани бўлди. Кўпгина бекатларга эскалатор ё зина орқали эмас, замонавий лифтларда тушилади. Тахминан 70 метр чуқурликдаги метро бекатларида ҳам маҳаллий уяли алоқа “ТurkCell!” ишлашини кўриб ғалати бўлиб кетдим. Қойил... Метрога тушиш олдидан йўлбошчимиз Ҳусан Мақсуд шу ердаги масжидлардан бирига кириб, намози шомни ўқиб олишимиз кераклигини айтди. Масжид яқинда қурилган экан. Унинг ҳам ўзига хослиги бор, яъни бир супермаркетнинг юқори қаватида жойлашган. Ташқаридан кичкинага ўхшаб турганди, хонақоҳига кириб, оғзимиз очилиб қолди. Жудаям катта хонақоҳ... нақшинкор... баланд... Расмда кўриб, ўзингиз ҳам баҳо беришингиз мумкин.\nМетрода қизиқ бўлди. Ҳамма ниқоб тақиб олган. Истисносиз ҳамма. Мен бурнимни беркитмаган эканман (кўзойнагим терлаб кетаётган эди). Бир йигит менга қараб нимадир деди, тушунмай қолдим. Нўъмонжоннинг айтишича, у менга ниқобингни дуруст тақиб ол деган экан. Бурнимниям ёпиб олдим. Бу менга туркларда жамоатчилик вакилларининг нақадар фаол ва эътиборли ҳамда тартибли эканини яна бир карра кўрсатиб берди (биз тартиб қоидаларни бузиб кайф қиламиз).\nМетро бора-бора ер устига чиқиб қолди. Қарасак, денгиз устидан аниқроғи Халич бўғозидан ўтиб кетаётган эканмиз. Бўғоз ўртасида ҳам бекат бор экан. Ҳайрон бўлдим. Кейин билсам, бу ерда тушган йўловчилар бўғознинг ё у қирғоғига, ё бу қирғоғига кетар экан. Биз кейинги – Везнечилар бекатидан чиқиб, пиёда Фотиҳ масжидига қараб йўл солдик...\nЙўлда бизни янгидан янги ҳайратлар кутиб турарди. Аммо бу ҳақда иншааллоҳ эртага гаплашамиз...\nМахсус Абдулазиз Муборак Истанбул Тошкент саёҳат масжид Масжидлар Отатурк Султон Абдулҳамид II Султон сарой машина йўл йўллар Метро метрополитен кема черков Ислом Каримов Президент Аё София масжиди Қўқон хон Султон Йилдирим Боязид Сулаймон Қонуний Султон Меҳмет II денгиз Ниқоб Масжидларимиз Муҳаммад соллаллоҳу алайҳи ва саллам мушук Муҳаммад муаззин Мубашшир Аҳмад домла Ғайратхўжа Сайдалиев Уммон метробус Ўзбекистон азон давлат давлат бюджети давлат тўнтариши\n50 08:27 25.05.2022\n707 00:49 25.05.2022\n149 21:50 24.05.2022\n511 21:10 24.05.2022\n189 20:40 24.05.2022\n781 20:05 24.05.2022